ดอกเบี้ยลดกดเงินบาทอ่อนกระตุ้นส่งออก
ดอกเบี้ยไทยลด สหรัฐไม่รีบปรับ เงินบาทอ่อนค่า กระตุ้นส่งออกดีขึ้น
22 มี.ค. 2558

ดอกเบี้ยไทยลด สหรัฐไม่รีบปรับ เงินบาทอ่อนค่า กระตุ้นส่งออกดีขึ้น
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย และประธานสมาคมธนาคารไทย เปิดเผยว่า การปรับลดดอกเบี้ยของธนาคารแห่งประเทศไทย (ธปท.) ลง 0.25% แม้ว่าจะไม่มีผลต่อภาคการลงทุนในประเทศมากนัก แต่เชื่อว่าจะส่งผลดีต่อภาคการส่งออก เนื่องจากเงินบาทอ่อนค่าลง และมีสภาพคล่องมากขึ้น ทำให้ภาคการส่งออกที่ชะลอตัวในช่วง 2 เดือนแรกที่ผ่านมาเริ่มมีทิศทางที่ดีขึ้น
ด้าน นายชนิตร ชาญชัยณรงค์ รองผู้จัดการตลาดหลักทรัพย์แห่งประเทศไทย กล่าวว่า การปรับลดดอกเบี้ยไม่ได้ส่งผลต่อตลาดทุนมากนัก แต่เชื่อว่าจะมีบริษัทเข้ามาจดทะเบียนใหม่เพิ่มขึ้นอย่างน้อย 40-50 บริษัท มูลค่าไม่ต่ำกว่า 3 แสนล้านบาท นอกจากนี้หากรัฐบาลมีนโยบายในการระดมทุนเพื่อพัฒนาระบบโครงสร้างพื้นฐานและสาธารณูปโภค นักลงทุนต่างประเทศจะสนใจเข้ามาลงทุนในประเทศไทยเพิ่มขึ้น
สำนักข่าวบลูมเบิร์กรายงานว่า ดัชนี สปอต ดอลลาร์บลูมเบิร์ก ซึ่งเป็นดัชนีที่ติดตามการเคลื่อนไหวของเงินเหรียญสหรัฐ เมื่อเทียบกับตะกร้าค่าเงินหลัก 10 ค่าเงินของโลก ปรับตัวลดลง 2.2% ในช่วงสัปดาห์ที่ผ่านมา ไปอยู่ที่ 1,195.01 จุด ซึ่งนับว่าเป็นการอ่อนค่าของเงินเหรียญสหรัฐลงมากที่สุดในรอบสัปดาห์ ตั้งแต่เดือน ต.ค. 2554
ขณะเดียวกัน ค่าเงินในกลุ่มประเทศตลาดเกิดใหม่กลับมีทิศทางแข็งค่าขึ้น โดยดัชนีของบลูมเบิร์กพบว่า ในช่วงสัปดาห์ที่ผ่านมา ค่าเงินแข็งค่าขึ้นถึง 1.9% ซึ่งแข็งค่ามากที่สุดในรอบสัปดาห์ ตั้งแต่เดือน ม.ค. 2555
ขณะที่ ทางโกลด์แมน แซคส์ ระบุว่า การแข็งค่าของค่าเงินในตลาดเกิดใหม่นั้นจะเป็นเพียงเหตุการณ์ชั่วคราวเท่านั้น คิดว่าปัจจัยที่ทำให้ค่าเงินตลาดเกิดใหม่อ่อนค่ายังคงมีอยู่
สำหรับความเคลื่อนไหวเหล่านี้มีขึ้นหลังจากที่ธนาคารกลางสหรัฐ (เฟด) ส่งสัญญาณว่ายังไม่รีบร้อนในการปรับขึ้นอัตราดอกเบี้ย และปรับลดคาดการณ์การเติบโตทางเศรษฐกิจของปีนี้ลง รวมถึงแสดงความกังวลต่อการแข็งค่าของเงินเหรียญสหรัฐที่จะกระทบต่อการส่งออก และตัวเลขเงินเฟ้อด้วย
อย่างไรก็ตาม ตลาดหุ้นสหรัฐยังคงรับผลดีจากการชะลอการปรับขึ้นดอกเบี้ยของเฟด ส่งผลให้ดัชนีดาวโจนส์พุ่งขึ้น 168.62 จุด และราคาทองคำตลาดนิวยอร์กเพิ่มขึ้น 15.60 เหรียญสหรัฐ หรือ 1.33% ปิดที่ 1,184.60 เหรียญสหรัฐ/ออนซ์ ทำให้ราคาทองคำในประเทศเพิ่มขึ้น 100 บาท